Verkeersbeampte sterf toe sy bus met entstowwe begeleiPoppy Moaka was op ’n motorfiets toe sy in ’n noodlottige botsing met twee motors betrokke was. (Foto: Verskaf / Departement van Gemeenskapsveiligheid) Poppy Moaka (40), ’n beampte van die Gautengse verkeerspolisie se motorfietseenheid, is Dinsdag op slag dood toe sy in ’n botsing met twee motors, waaronder ’n polisievoertuig, op die R566 in Rosslyn betrokke was. Moaka het ’n bus wat Covid-19-entstowwe na ’n inentingsentrum in Tshwane vervoer het op haar motorfiets begelei toe die ongeluk plaasgevind het. Dit het reg langs die Nkwe-landgoed gebeur. Luidens ’n verklaring wat Dinsdag deur Faith Mazibuko, die LUR vir gemeenskapsveiligheid in Gauteng, uitgereik is, word die omstandighede wat tot die ongeluk gelei het tans deur die polisie ondersoek. “Ek is diep ontsteld deur die afsterwe van een van die fluksste en mees toegewyde beamptes in die Gautengse verkeerspolisie. “Moaka sal as ŉ heldin onthou word wat gesterf het om te verseker dat die mense van Gauteng die entstof kan ontvang wat noodsaaklik is om lewens tydens die Covid-19-pandemie te red,” sê Mazibuko. Sy het ook haar meegevoel aan Moaka se familie, vriende en kollegas uitgespreek. Die departement sal berading aan Moaka se familie bied. Mazibuko het voorts ’n beroep op lede van die publiek gedoen om nie foto’s en video’s van Moaka op die ongelukstoneel te deel nie.